Doboš torta
Doboš torta (mađarski: dobostorta) mađarski je mehki slojeviti kolač preliven čokoladnim prelivom, maslacem i karamelom. Ovaj slojeviti kolač dobio je ime po svom izumitelju, mađarskom kuharu Józsefu C. Dobosu, vlasniku prodavnice delikatesa u Budimpešti. Krajem 1800-ih, odlučio je napraviti tortu koja će trajati duže od ostalih kolača u doba kada su mogućnosti držanja kolača u hladnim uvjetima bile dosta ograničene. Okrugle strane torte obložene su mljevenim lješnjacima, kestenima, orasima ili bademima, a stvrdnuti karamelizirani sloj na vrhu sprječava isušivanje, što omogućava duži rok trajanja torte. Doboš torta je prvi put predstavljena na Nacionalnoj općoj izložbi u Budimpešti 1885. godine. Među prvima koji su je probali bili su car Franjo Josip i njegova supruga Elizabeta. Ubrzo je ova poslastica postala popularna širom Evrope, dijelom zbog svoje postojanosti tokom transporta, a dijelom i zbog svog jedinstvenog izgleda. Sa svojom ravnom, karameliziranom površinom izgledala je vrlo jednostavno, ali istovremeno i elegantno, što je bilo u suprotnosti sa izgledom tadašnjih kolača i torti. U vrijeme kada je prvi put napravljena, nije bilo široko poznato da se za njeno pravljenje koristio čokoladni krem od maslaca, jer su tada za punjenje i glazure kuhari tog doba koristili šlag ili kuhanu poslastičarsku kremu. József Dobos je "otkrio" krem od maslaca tokom svog putovanja po Francuskoj, ali je smjesa za kolač isključivo njegov izum.